

[image: cover]






KUVALUETTELO


Kuva 1: Pantterit, vas. Jussi, Urho, Rami


Kuva 2: Möskärin kuntoportaat Vantaalla


Kuva 3: Möskärin ulkokuntosali portaiden yläpäässä


Kuva 5: Kesähuvila perheen asumuksena


Kuva 4: Viisi henkeä eikä sähköä


Kuva 6: Putkiradiovastaanotin


Kuva 7: Televisio (kuvaputkitekniikka)


Kuva 8: Suosittu perheohjelma


Kuva 9: Rami kavereidensa kanssa


Kuva 10: Käsivälitteinen puhelinkeskus


Kuva 11: Puhelinmalleja


Kuva 12: Ensimmäinen tietokoneeni


Kuva 14: Näkymä kotikadultani


Kuva 13: Huangpu-joki ja savusumun verhoama keskusta


Kuva 15: Labsystemsin toimitalo


Kuva 16: Minun työpisteeni


Kuva 17: Käsikäyttöinen trukki


Kuva 18: Polkupyörä on monipuolinen kuljetusväline


Kuva 19: Urho ja terrakottasotilas


Kuva 20: Mao Zedongin mausoleumi


Kuva 21: Kielletty kaupunki


Kuva 22: Kirsti ja minä


Kuva 23: Kiinan muuri


Kuva 24: Rami ja Fordson Dexta


Kuva 25: Ramin kotitalo


Kuva 26: Vas. Rami, Urho, Jussi


Kuva 27: Resiinalla Jokioisissa


Kuva 28: Inkoossa


Kuva 29: Fagervikissa


Kuva 30: Pantterihyönteiset


Kuva 31: Vas. Jussi, Urho, Rami, Arja, Kirsti ja Maisa Ramin matkailuautossa









ALKUSANAT


Tartuin kynään, kun havahduin siihen tosiasiaan, että 76-vuotiaan tiimalasissa hiekka vähenee vääjäämättä ja saattaa loppua äkkiarvaamatta. Makasin sängylläni jonkinlaisessa nirvanassa aamuisen sauvalenkin ja vaimoni laittaman terveyslounaan jälkeen. Oloni oli raukea, mitään paikkaa ei särkenyt ja yllättävästi ajatuskin tuntui kulkevan kirkkaasti. Mietin omaa elämäntaivaltani ja kaikkea, mitä saman ikäiset kaksi treenikaveriani olivat kertoneet omista vaiheistaan. Voisiko siinä olla jotakin opiksi otettavaa? Sellaista, joka kannattaisi merkitä muistiin nuoremmille tai miksei keille tahansa muillekin.


Olin minä miettinyt tätä aiemminkin. Olin tiedostanut elämänvaiheeni ja ymmärsin, että meissä jokaisessa on monta minää: sylilapsi, esikoululainen, koululainen, teini, nuori aikuinen, keski-ikäinen ja seniori. Kaikista vaiheista ei ole muistikuvia mutta jokaiseen sisältyy kokemuksia, joihin on vaikuttanut ympäröivä yhteiskunta ja sen muutokset. Helppo on ollut iloita onnistumisista ja toisaalta raskasta kestää menetykset. Tätä kaikkea minulla on nyt eläkeläisenä ollut aikaa ajatella ja jäsennellä. Enkä minä ole yksin ajatuksieni kanssa.


Olemme treenikavereideni kanssa tunteneet toisemme yli kymmenen vuotta ja keskustelleet avoimesti ja luottamuksellisesti elämästämme. Tarinoiden kirjo on melkoinen, mutta on niissä myös yksi yhteinen piirre: usko selviytymiseen, tuli eteen mitä tahansa. Se on minusta tärkeä ajatus nykyisessä sotaisassa ja sekasortoisessa maailmassa. Yhtä lailla tärkeitä ovat myös elämäntapahtumat, joista se kumpuaa. Näistä syistä ehdotin kavereilleni kertomamme muistiin merkitsemistä. He pitivät sitä hyvänä ideana ja siksi ryhdyimme töihin. Minä kirjoitin kaiken esille tulleen ja kaverini Jussi ja Rami tarkistivat ja kritisoivat tekstin. Yhtenä tavoitteenamme on, että läheisemme saavat tekstistä faktatietoja vaiheistamme. Sen lisäksi toivomme, että lukija voisi peilata omaa elämäänsä kokemaamme vasten ja saada uskoa vaikealla hetkellä siihen, että paistaa se päivä risukasaankin.


Tämä kirjaprojekti oli paljon vaativampi kuin ennalta arvasimmekaan. Lähdimme liikkeelle ajatellen, että sehän on helppoa kuin heinän teko. Kyllä kai jokainen omasta elämästään ja pohdinnoistaan osaa kertoa. Niin me teimmekin. Joka torstaina lounastaessamme runsaan vuoden ajan. Sitten piti vain kirjoittaa ja huomata, että eläkeläisen aika ei taida riittääkään kaikkeen. Tuli pulmia sovittaa projektityöt muun elämän lomaan. Havaitsimme, että olimme rakentamassa ”Iisakin kirkkoa” ja että tarvitsimme aikataulun. Päätimme, että teksti on saatava valmiiksi vuoden 2024 loppuun mennessä. Hyväksyimme, ettemme saa kaikkea haluamaamme mukaan, oleellinen riittäköön. Sitten ei muuta kuin hihoja käärimään ja töihin.


Kirjan sisältö koostuu kertomuksista ja pohdinnoista, joita yhdessä käsittelimme lounaskeskusteluissamme. Mitään rajoituksia aihevalinnalle meillä ei ollut, kukin sai ottaa esille, mitä piti tärkeänä. Poikkeuksellista lienee se, että mukana on hyvin henkilökohtaisia, tunnepitoisiakin ja arvoihin liittyviä pohdintoja, joita meidän ikäluokkamme miehet eivät yleensä keskenään puhu. Meiltä se on onnistunut pitkän ystävyytemme synnyttämän luottamuksen takia.


Alusta asti halusimme asettaa kaiken esittämämme taustaksi tärkeimmät historialliset tapahtumat ja kuvaukset teknologisen kehityksen edistysaskeleista elinajaltamme. Ne toimivat jonkinlaisena yhdistävänä ”juonena”, joka sisältyy lukuun ”Urhon muistelmat”. Omalta osaltaan Jussi ja Rami täydentävät sitä omissa teksteissään.


Kun meillä oli jonkinlainen toteutussuunnitelma, varsin pian tajusimme, ettei lisäapu olisi pahitteeksi. Pakko meidän oli siinä tilanteessa nöyrtyä ja kääntyä aviopuolisoiden puoleen. Onneksi meillä on ymmärtäväiset vaimot, jotka lukivat ja kuuntelivat tekstejämme yhteispalavereissa ja antoivat muutenkin tukensa. Sen takia haluan meidän kolmen miehen puolesta kiittää Arjaa, Maisaa ja omaa vaimoani Kirstiä. Ilman teidän panostanne projektimme ei olisi onnistunut.


Parhaat kiitokseni myös Jussille ja Ramille ponnisteluistanne yhteisessä kirjaurakassamme. Se on ollut antoisa ja opettavainen kokemus.


Joulun aikaan 2024 Vantaalla,


Urho Roivanen









LUKU 1 – PORUKKA ON ENEMMÄN KUIN JÄSENTENSÄ SUMMA


Me kolme ikääntynyttä miestä muodostamme treeniporukan. Aluksi kutsuimme itseämme harmaiksi panttereiksi, mitä nimitystä oli joissakin lehtikirjoituksissa käytetty tarkoittamaan vanhuksia. Se kalskahti vähän ikävältä ja siksi nyt nimitämme itseämme pelkästään panttereiksi. Meitä on kolme, koska se on hyvä luku. Kaksi jos olisi, se viittaisi parinmuodostukseen, johon voi mahdollisen hurmion lisäksi liittyä monenlaisia ongelmia. Neljä puolestaan olisi liian suuri porukka. Kuntopolulla olisi pakko kävellä kaksittain kahdessa ryhmässä. Kolme miestä rinnan mahtuu vielä polulle. Sillä tavalla otamme tilan haltuumme. Meidän päätöksestämme riippuu väistämmekö vastaantulijaa. Ongelmia ei koskaan ole syntynyt, koska pelkkä hallinnan tunne riittää meille ja siksi annamme tilaa kohteliaasti.


Kolme Pantteria on melkein kuin kolme muskettisoturia, jotka tunnetaan paitsi seikkailuistaan niin myös iskulauseestaan: ”Yksi kaikkien, ja kaikki yhden puolesta”. Hieno vakuutus se on ja on sanottava, että kyllä se inspiroi meitäkin keksimään tunnuslauseen porukallamme. Se kuuluu näin: ”Parasta ennen vuotta 2050”. Tekstin idea on lainattu einesrasian tuoteselostuksesta, mutta se ei vähennä sen arvoa. Treenipaitojemme rintaan pantterikuvan oheen painettuna se on herättänyt ansaittua huomiota. Kuntosalilla moni kanssatreenaaja on sen luettuaan ryhtynyt hymyssä suin juttusille.


Pitkä elämänkokemus luonnollisesti näkyy naamoistamme. Meitä se ei vaivaa, koska eivätkö kuluneet vaatteetkin ole mukavammat kuin uudenkarheat? Sitä paitsi Iltasanomista olemme lukeneet, että naiset arvostavat ulkonäköä enemmän rehellisyyttä, luotettavuutta, varmatoimisuutta ja karismaa. Silloin hyvä ulkonäkö tulee kuin kaupan päälle. Niinpä jos minä olisin yksinäinen ikäneito, saattaisin katsella meitä Panttereita sillä silmällä. Se on kuitenkin poissuljettua, sillä meillä kullakin on rakas vaimo. Nämä aviokumppanit muodostavatkin taustaryhmän, jonka olemme ottaneet huomioon treenitoiminnassamme. Aika-ajoin järjestämme yhteisiä retkiä, lounastamme porukalla tai vierailemme toistemme luona. Kolmen ystävyys on laajentunut kuudeksi. Kaveruutemme ei enää rajoitu pelkästään treenaamiseen.

KEITÄ ME OLEMME


Me Pantterit olemme syntyneet 40-luvulla ja olemme parin vuoden tarkkuudella samanikäisiä. Siihen yhteiset piirteet sitten jäävätkin. Jokaisella meistä on erilainen lähtökohta ja kokemukset, joista keskustelu on avartanut käsityksiämme. Seuraavassa lyhyt kuvaus taustoistamme:


Rami on koulutukseltaan röntgenhoitaja ja instrumentointitekniikan insinööri. Lapsuutensa hän vietti Pohjois-Savossa, jonne hänen vanhempansa olivat sota-aikana evakkoina muuttaneet Laatokan itärannalta Salmista. Niinpä Rami perhetaustansa ansiosta osaa karjalan kieltä. Hän on myös monitaitoinen - osaa käytännön rakennus- ja korjaushommia ja on käsistään taitava. Ramilla on vaimo ja kaksi tytärtä.


Jussi on koulutukseltaan mainosgraafikko, jolla kaverinsa kanssa oli alan yritys. Hänen lapsuuden kokemuksensa ovat Turusta, Vaasasta ja Helsingistä johtuen isän ammatista, joka pakotti perheen muuttamaan. Jussin vaimo kuoli muutamia vuosia sitten ja nyt hän on uudelleen naimisissa. Hänellä on kaksi tytärtä ja poika. Jussi on taitava piirtäjä ja laulaja.


Minä Urho, olen koulutukseltani automaatioalan työteknikko ja kauppateknikko. Minun juureni ovat Pohjois-Savossa, mutta lapsuuteni vietin Orivedellä. Minulla on vaimo jakaksi poikaa, joista vanhempi kuoli liikenneonnettomuudessa runsas vuosi sitten. Harrastuksenani on yhdistystoiminta, valokuvaus ja kirjoittaminen.


Tarkkasilmäinen lukija ehkä kiinnitti huomiota mainintaan Savosta. Siihen monesti liitetään ilkeämielisiä huomautuksia vääräleukaisuudesta ja tosiasioiden vääntelystä. Mutta kyllä kai meidän on allekirjoitettava sanonta, että ”vastuu savolaisen puheista on kuulijalla”, koska me kolme olemme osittain savolaisia – minä (Urho) ja Rami syntyperältämme ja Jussi sukunimeltään.


Toisaalta Savosta löytyy kohteliaisuutta, jota muualla ei tavata. Esimerkkinä olkoon Youtuben video, jossa Kätkäläinen meni Warrea (epätietoisille: itäsaksalainen 2-tahtiauto Wartburg, joka tuli kuuluisaksi heikosta laadustaan) katsastamaan. Kun sitten katsastusmies oli tutkinut Warren, Kätkäläinen yritti ajaa auton ulos hallista, mutta se ei käynnistynyt. Nolo ja kiusallinen tilanne, mutta Kätkäläinen pysyi tyynenä ja sanoi: ”Et kehtois tulla tuuppoomaan?” – Voisiko pyynnön esittää kohteliaammin? Britit ja saksalaiset yrittäisivät vastaavassa tilanteessa esittää pyynnön kömpelösti please- ja bitte-sanoilla pehmitetyillä, mutta komennoilta kuulostavilla ilmaisuilla.


Edellä olen esittänyt yleiskuvan Panttereista. Sen lisäksi on tarpeen luonnehtia meitä tarkemmin. Jos fyysisiä ominaisuuksia arvioidaan, Jussi on pisin, minä (Urho) lyhin ja Rami siltä väliltä. Se on tosiasia, mutta välttämättä se ei kerro esimerkiksi viisauden määrästä. Toinen tosiasia on hiukset. Eniten niitä on Jussilla, vähiten minulla (Urholla) ja Ramilla siltä väliltä. Jos olisin koiranleuka, tästä aiheesta olisi hauska vääntää vitsiä, kuten tehtiin presidentti Kekkosen eläessä. Häneltä joku savolaisukko oli tiedustellut: ”No, mikäs se noin nuorelta mieheltä on tukan viennä? Kekkonen oli kuulemma heittäytynyt vähän leikkisäksi ja sanonut: Eikös isäntä tiedä, ettei tukka ja järki pysy samassa päässä! Tähän sitten ukko oli vastannut: Saisinkos tietää, kumpi on lähtennä ensin!”

NÄIN ME KUNTOILEMME


Kun nyt Pantterit on esitelty, päästään itse asiaan eli mitä harrastukseemme sisältyy. Siihen on helppo vastata: sauvakävely ja lihastreeni. Vuosikausia treenasimme kerran viikossa kuntosalilla talvella ja sulan maan aikaan sauvakävelimme. Se tuntui pitkään hyvältä järjestelyltä, mutta sitten tuli Koronaepidemia, joka pakotti meidät muutokseen. Tartuntariskin takia aloimme vuodenajasta riippumatta sauvakävellä ja treenata ulkona. Tällainen tuli mahdolliseksi, kun Vantaan kaupunki pystytti Möskärinmäelle ulkokuntosalin. Sen varusteisiin sisältyy 11 kpl laadukkaita, teräksisiä kuntovälineitä, joissa vastusta voidaan säätää. Paikka sijaitsee mäen huipulla, jonne vie kuntoportaat. Siellä raikas tuuli puhaltaa hiet otsalta ja sade pesee välineet ja joskus treenaajatkin.


Kuntoilupäivämme on ollut torstai vuodesta 2011 lähtien. Kokoonnumme Möskärillä klo 10 ja aluksi sauvakävelemme tunnin verran.Sitten kiipeämme portaat ylös mäen huipulla olevaan ulkokuntosaliin, jossa veivaamme puolisen tuntia rautoja. Tällaisen treenin jälkeen ajamme autolla valitsemaamme lounasravintolaan. Siellä emme tyydy pelkkään ruokaan, koska maailma on täynnä kummallisuuksia ja epäkohtia. Pakko niitä on ruotia ja koettaa löytää ratkaisuja ongelmiin. Aikaa se vaatii, mutta sitähän meillä eläkeläisukoilla on. Kaiken kaikkiaan meiltä kuluu torstain pantteritapahtumaan vähintään neljä tuntia.


Alkukesästä pidämme retkipäivän, jolloin Rami vie meidät matkailuautollaan valitsemaamme kohteeseen ja tekemään jotakin mukavaa ja erilaista. Reissut ovat olleet antoisia ja samalla olemme oppineet tuntemaan paremmin Etelä-Suomea ja sen historiaa. Viime vuosina olemme ottaneet myös Pantterileidit mukaan. – Kuvia ja selostuksia eniten mieleen jääneistä reissuista olen koonnut kirjan loppuosaan.


Alusta lähtien olemme noudattaneet mainittua viikkoaikataulua kiitettävän säännöllisesti. Poikkeamia itse kullakin tulee pakollisten menojen takia silloin tällöin, mutta uskallan sanoa, että torstai on tärkeä meille kullekin, kuten se oli tärkeä hulvattomille juomaveikoille John Steinbeckin kirjassa ”Torstai on toivoa täynnä”. Kuntoilun lisäksi meillä on muutakin yhteistoimintaa: auttelemme toisiamme ja järjestämme myös yhteisiä tilaisuuksia, joissa vaimotkin ovat mukana. Vuosien varrella ystävyytemme on lujittunut ja minulle Jussi ja Rami ovat kuin veljiä.


Tässä vaiheessa lukija saattaa ihmetellä, miksi vanhat äijät suostuvat kiusaamaan itseään noin säännöllisesti ja monipuolisesti. Eikö olisi mukavampaa vain suunnistaa pikku kävelyn jälkeen suoraan lounaspaikkaan? Vastaus on lyhyesti, ettei olisi. Me emme pelkästään kävele, vaan saatamme havainnoida luontoa ja tapahtumia matkan varrella ja keskustella. Toisin sanoen virittäydymme parantamaan maailmaa lounaan yhteydessä. Joskus niinkin arkinen asia kuin rakennuksen purkutyö voi olla hyvin kiinnostava. Taannoin sellainen sattui reitillemme, kun Hiekkaharjun vanhaa vesitornia purettiin uuden valmistuttua. Vanha torni oli erityisen lujaa tekoa, koska sen sisällä oli alkuperäinen pienempi torni. Ohi kulkiessamme oli pakko pysähtyä ihmettelemään. Meistä näytti toivottomalta, kun vaijerin päässä roikkuva ja tuulen heiluttama purkulaite nakersi tuskastuttavan hitaasti betonirakennelmaa palasiksi. Kun sitten kerran ohi kulkiessamme tapasimme valkokypäräisen työmaapomon, tartuimme tilaisuuteen ja rupesimme kyselemään. Aluksi pomo vastaili auliisti ja kohteliaasti, mutta kun rupesimme neuvomaan, että räjäyttämällä vesisäiliön tukena olevat pilarit tornin voisi kaataa kerta rysäyksellä ja että maan tasolla betonia olisi helpompi paloitella, hän hyvin nopeasti häipyi töihinsä. Juuri kun me olimme pääsemässä vauhtiin.



”MENS SANA IN CORPORE SANO”


Edellä olen esitellyt monisanaisesti, mitä, milloin ja miten me Pantterit toimimme. Jos kysyttäisiin, mikä meitä motivoi, vastausta joutuu miettimään. Toki olemme tiedostaneet, että liikunta on tarpeen terveyden edistämiseksi, mutta onhan tässä paljon muutakin, kuten edellä kävi ilmi. Me emme ole vielä kiteyttäneet motiivia johtolauseeksi – tai missioksi, kuten yrityskonsultti asian voisi ilmaista. Tähän pulmaan löysin netistä ihan ilmaiseksi vanhan tutun ja ylevän sanonnan ”Mens sana in corpore sano” eli härmäläisittäin ”Terve sielu terveessä ruumiissa”. Siinä saattaisi olla siementä pantterikeskustelulle. Lause viittaa kahteen terveyden elementtiin ja minusta tuo sielullinen puoli tässä pantterihommassa on tärkeä. Ainoa sana, mitä itse vierastan, on ”ruumiissa”. Sellaisia emme toistaiseksi ole, joten sen sijasta pitäisi sanoa ”kehossa”.









LUKU 2 – POIMINTOJA SEITSEMÄLTÄ VUOSIKYMMENELTÄ



VARTUIMME SOTIEN JÄLKEEN


Pitkän elinaikamme kuluessa olemme ehtineet nähdä ja kokea monenmoista. Kirjoitushetkellä menossa oleva Ukrainan sota herätti meidät Pantterit muistelemaan Suomen lähihistorian merkittäviä tapahtumia ja muutoksia, joiden jälki näkyy myös meidän elämässämme. Ajattelemme, että niistä on hyvä kertoa, koska jälkeemme tulevilla saattaa olla vain luettua tietoa meidän nuoruutemme ajoista. Jotta laajemmat asiayhteydet paremmin aukeaisivat lukijalle, käyn aluksi läpi Suomen lähihistorian faktat. Uskallan myös arvioida niitä omalta näkökannaltani. Lukijan vastuulle jääköön, miten niihin suhtautuu.


Yleisesti hyväksyttyjä käsityksiä historiallisista tapahtumista on löydettävissä tunnustettujen tekijöiden teoksista. Seuraava esitys alkaa tiivistetyllä historiakatsauksella. Siinä yhteydessä kerron, miten tapahtumat, elinolojen muutokset ja keksinnöt ovat vaikuttaneet minuun ja perheemme elämään. Tämän jälkeen pantterikaverini Jussi ja Rami vastaavasti kertovat omasta elämästään



PUUTETTA OLI KAIKESTA PAITSI LAPSISTA


Voi olla, että hieman liioittelen, kun sanon, että me Pantterit olemme rauhan lapsia. Olemme näet syntyneet sotien jälkeen ja kuulumme ns. suuriin ikäluokkiin. Sotien jälkeen olot olivat rauhoittuneet ja parantuneet, jolloin syntyvyys kasvoi. Esimerkiksi minun syntymävuonnani 1948 alkunsa sai n. 105000 uutta suomalaista. Silloin se varmaan oli hyvä juttu, mutta ehkäpä nyt siitä on tullut rasite yhteiskunnalle, koska 2024 ikäluokastani elossa on n. 65000 enemmän tai vähemmän hoivaa ja tukea tarvitsemaa senioria.


Sota-ajan jälkeen puutetta oli vähän kaikesta mutta eritoten polttoaineista ja elintarvikkeista eikä sitä helpottanut nopea väestön kasvu. Silloin kulutusta piti säännöstellä, jotta jaettavaa riitti kaikille tarvitseville. Kaupasta säännöstelyn alaisia elintarpeita sai vain ostokortteja vastaan. Viimeisenä rajoitukset poistuivat nautinta-aineilta – esimerkiksi kahvi vapautui vasta 1954. Minä olin siihen aikaan niin nuori, etten muista mokomia kortteja, mutta mieleeni on kyllä istutettu niukkuuden periaate. Tuhlata ei saanut, housunpaikoista ei käynyt napista eikä ruoan kanssa ronklata.



SOPU ITÄNAAPURIN KANSSA PERUSTUI NÖYRISTELYYN


Todella merkittävä asia ellei peräti pieni ihme oli, että Suomi selvisi sodista itsenäisenä. Kun rauha oli saatu solmittua, haluttiin kaikin keinoin pitää kiinni siitä ja silloin opittiin myötäilemään Neuvostoliittoa. Tähän suuntaan suomalaisia ohjasi 25 vuoden ajan presidentti Urho Kekkonen, joka systemaattisesti kehitti hyviä suhteita itänaapuriin ja piti huolen, etteivät poliitikot eivätkä kansalaisetkaan uskaltaneet asettua poikkiteloin. Ulkomailla tällaista meininkiä kritisoitiin puhumalla suomettumisesta tai finlandisierungista, mutta vaikea on kiistää saavutettuja hyötyjä. Ulkomaankauppa Neuvostoliiton kanssa pelasi viisivuotissuunnitelmaan perustuen ja osapuolten luottamusta toisiaan kohtaan oli vahvistettu jo 1948 YYA-sopimuksella.


Yksi osoitus hyvistä suhteista oli Porkkalan vuokra-alueen luovutus takaisin suomalaisille 1956. Kaikki kansalaiset eivät aivopesusta huolimatta vilpittömästi kannattaneet idän suhteita ja muistan itsekin pitäneeni poliitikkoja nöyristelijöinä, joilla ei muita hyviä vaihtoehtoja ollut. Omituiselta näin jälkikäteen tuntuu se, että vaikka omakohtaisesti näin ja koin Neuvostoliiton todellisuuden, pidin idänpolitiikkaa oikeanlaisena ja hyvää tuovana. Tätä uskoa eivät horjuttaneet edes ristiriitaiset kokemukseni Neuvostoliiton matkoiltani, joista ensimmäisen teimme perheen voimin 1981 Tallinnaan ja toisen 1984 Jaltaan, joka sijaitsi Krimillä silloisessa Ukrainassa. Työläisten paratiisia emme Neuvostoliitosta löytäneet, vaan poliisivaltion, joka tiukasti valvoi sekä kansalaisiaan että turisteja.


Suomi on koettanut monta vuosikymmentä ylläpitää hyviä suhteita Venäjään, vaikka tämä aika ajoin koettelee sietokykyämme hybriditoimenpiteillään, jotka liittyvät menossa olevaan Ukrainan sotaan. Esimerkkinä mainittakoon valheelliset uutiset Suomessa elävien venäläisten kaltoin kohtelusta ja turvapaikanhakijoiden masinointi Suomen rajoille. Kaikesta huolimatta Suomessa pitkään eläteltiin uskoa rauhalliseen kehitykseen, kunnes todellisuus valkeni ja Venäjä hyökkäsi 24.2.2022 Ukrainaan miehittäen Donetskin alueen ja Krimin. ”Nyt naamiot on riisuttu, vain sodan kylmät kasvot näkyvät”, pelkisti asian presidentti Sauli Niinistö. Sodan alkaminen johti dramaattisiin muutoksiin EU:ssa. Suomi ja Ruotsi liittyivät Natoon ja EU:n jäsenmaat ryhtyivät kiireesti kohentamaan kansallista turvallisuuttaan.

